Tartu Ülikooli maaliosakond

Tartu Ülikooli maaliosakond on Tartu Ülikooli filosoofiateaduskonna (2016. aastast humaniora valdkonna) osakond, kus õpetatakse maalikunsti eriala.
Osakonna keskmes on maalikunsti professuur, mida 2015. aasta seisuga pidas Jaan Elken (eriala programmijuht, Eesti Kunstnike Liidu president 1999-2013). Õppejõud olid samal ajal Anne Parmasto (maalikunsti dotsent), Jüri Kask (lektor), Kristel Kink (graafika ja arvutigraafika assistent), Rauno Thomas Moss (joonistamise ja üldkompositsiooni assistent) ning Veiko Klemmer (maalimise assistent). Erikursustel tutvustasid oma tööprotsessi külaliskunstnikud, nt Mall Nukke, Rait Rosin ja Maarit Murka.
Bakalaureusetaseme õppekava keskendus 2015. aastal tahvelmaalile, võimaldades küll teisigi suunavalikuid. Õpetati maalimist, joonistamist ja kompositsiooni, plastilist anatoomiat, graafilise disaini aluseid, kaasaegse kunsti ajalugu ning väiksemas mahus graafikat, skulptuuri ja installatsiooni. Kunstipraktika raames tuli üliõpilastel teha õppejõu juhendamisel isikunäitus või osaleda kureeritud rühmanäitustel. Bakalaureuse- ja magistritöödest on maaliosakonnas olnud tavaks korraldada näitusi ning avalikke kaitsmisi koostöös Tartu Kunstimuuseumi ja Tartu Kunstimajaga. 2015. aasta oktoobris oli maalikunsti eriala bakalaureuse õppekaval kirjas 16 üliõpilast ja magistrantuuris 10.
TÜ maalikunsti osakond sai alguse 1988. aastal, mil Eesti Riikliku Kunstiinstituudi Tartu filiaali võeti vastu viis üliõpilast. 1992. aastal loodi TÜ filosoofiateaduskonna juurde kultuurikeskus, kus alustati maalikunsti õpetamist kolmeaastase õppekava alusel. 1997. aastal rajati kultuurikeskuse (kunstide osakonna) juurde ka maalikunsti professuur.
Tartu Ülikooli maalikunsti eriala on lõpetanud mitmed kunstnikud (nt Albert Gulk, Imat Suuman, Priit Pajos, Külli Suitso, Meiu Münt, Nadežda Tšernobai, Eda Lõhmus ja Laura Põld) ning kunstitegelased (Kaarel Vulla - Eesti Kunstiakadeemia, Peeter Allik - Academia Non Grata, Tartu Kõrgema Kunstikooli lektor, Rauno Thomas Moss - Tartu Ülikool, Helen Arov - EKA kunstihariduse osakonna juhataja, Maria Arusoo - Kaasaegse Kunsti Eesti Keskuse juhataja).
2003. aastal läbis TÜ maalikunsti eriala positiivselt rahvusvahelise akrediteerimise. 2010. kevadel akrediteeriti õppekava üleminekuhindamisel tähtajaliselt kolmeks aastaks, kuid ülikooli nõukogu võttis vastu põhimõttelise otsuse, et kaunid kunstid on siiski Tartu Ülikoolile vajalikud, misjärel õppekohti rahastati rektori fondist. 2013. aastal akrediteeriti taas nii bakalaureuse- kui ka magistriõpe.
Tartu Ülikooli juhtkond on korduvalt kaalunud maaliosakonna sulgemist, kuid kunstiteadlaste ja kunstnike protestide ja toetuskirjade tõttu lükati seda edasi. Ka 2015. aasta kevadel kinnitati, et osakond jääb, kuid rahapuuduse tõttu sügisel uusi üliõpilasi vastu ei võeta. 2015. aasta oktoobris teatas Tartu Ülikooli rektor Volli Kalm siiski otsusest maalikunsti eriala sulgeda, jättes ülikooli võimaluse õppida maalikunsti vaba- või valikainena. Maalikunsti bakalaureuseõpe antakse üle Tartu Kõrgemale Kunstikoolile, mis rektor Vallo Nuusti väitel suurendab 2016. aastast vastuvõttu maali ja maalingute restaureerimise erialale ning loodab avada ka ingliskeelse magistriõppe, eestikeelsest magistriõppest Tartus loobutakse. Filosoofiateaduskonna dekaan Margit Sutrop põhjendas otsust kulude kokkuhoiu ning asjaoluga, et "kunstid ei ole TÜ vastutusvaldkond". Maaliõppe arvestuslik maksumus oli tema kinnitust mööda umbes 164 000 eurot aastas. Maaliprofessori Jaan Elkeni sõnul langetati otsus "suletud ringkonnas, kuhu ei kaasatud maalikunsti õppetooli ega kultuuriteaduste ja kunstide instituuti".